《会试感怀》
明代·桑悦

骨肉乐完聚，贫贱生别离。
连年远行役，心死精力疲。
世途所履历，半篇《北征》诗。
兹行怀倍恶，重与诸子辞。
大女甚哽咽，欲语声不随。
意云爷早返，免我日夜思。
次子病初起，阿母亲扶持。
母子相对泣，侍婢亦惨凄。
幼女初发疹，生死未可知。
眼瘇不见我，涕泪寻缝垂。
侵晨当发脚，眷恋住移时。
有爱不忍割，爱反割我肌。
堂上白头父，相送立如痴。
生我乏孝养，重累反相遗。
天晚日色薄，庭叶响枯枝。
萧萧北风急，瘦马那可骑。
欲求斗升禄，活此老少饥。
苦无辟谷术，可免尘网羁。
栗里乞菊本，淮南分桂枝。
三聘不肯顾，清风满茅茨。
卧龙此时起，霖雨八极施。
而我干明主，已枉人共知。
操竽向齐门，定启后世疑。
古来豪杰士，所困惟蒸炊。

作者简介：桑悦（1447—1513）明代学者。字民怿，号思亥，南直隶苏州府常熟（今属江苏）人。成化元年举人，会试得副榜。除泰和训导，迁柳州通判，丁忧，遂不再出。为人怪妄，好为大言，以孟子自况，谓文章举天下惟悦，次则祝允明。工于辞赋，所著《南都赋》、《北都赋》颇为有名。